अनन्तकोटि ब्रह्माण्ड के स्वामी और उनकी प्राणवल्लभा जिनका कोई भी पार नहीं पा सकता,ग्वाल वालों के साथ पीताम्बर ओढ़ ओढ़ कर खेल रहे हैं। काफ़ी समय व्यतीत हो जाने पर श्री कृष्ण ने राधा जी से अब घर लौट जाने के लिये कहा और स्वयं अपने विषय में भी बताया कि धौली गैया का बहाना बना कर भोजन पर से उठ कर आया हूँ। अवश्य ही मैया अभी तक बैठी राह तक रही होगी। इसी वार्तालाप के मध्य राधा जी श्री कृष्ण के पीताम्बर से अपने आँचल की गाँठ जोड़ने के बहाने से,श्री कृष्ण के पीताम्बर-छोर में बंधी अपनी मोतिसरी खोल कर ले लेती हैं, इतनी चतुराई से कि सखी की दृष्टि तक नहीं पड़ी। सखी तो अपने मन में यही सोचती रह गई कि श्री जी ने अपनी माता के समक्ष ललिता का झूठा नाम क्यों लिया, ललिता ने तो मोतीसरी चोरी की ही नहीं? इधर माता कीर्ती पुत्री के अब तक घर वापस न लौटने पर अत्यधिक चिंतित है और बार बार स्वयं को दोष दे रही है कि मैंने बिटिया को इतना क्यों त्रासा।